32002R2010
L 310/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2010/2002 НА КОМИСИЯТА
от 12 ноември 2002 година
за изменение на Регламент (ЕО) № 1799/2001 за определяне на стандартите за търговия с цитрусови плодове
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 545/2002 (2), и по-специално член 2, параграф 2,
като има предвид, че:
(1)
Регламент (ЕО) № 1799/2001 на Комисията (3), изменен с Регламент (ЕО) № 453/2002 (4), установява разпоредби относно качеството, размера, търговския вид и маркировката на цитрусовите плодове.
(2)
Стандартите за цитрусови плодове, препоръчани от Икономическата комисия за Европа на Организацията на обединените нации, бяха изменени наскоро и предвиждат възможността за определяне на размера на цитрусовите плодове по броя плодове, както и въвеждат нови правила за еднородност на размера и за възможността за опаковане на цитрусовите плодове от различни видове в една и съща опаковка, предназначена за потребителя.
(3)
Освен това е необходимо да се изяснят действащите разпоредби в редица отношения. На първо място, размер 1-Х традиционно се пуска на пазара под обозначението 1 и това налага да се предвиди алтернативно наименование за този размер. На второ място, минималното съдържание на сок за различните сортове портокали трябва да бъде актуализирано. На последно място, целесъобразно е да се уточни, че задължението за посочване на обработката с консерванти се прилага единствено за обработката след прибиране на реколтата.
(4)
Регламент (ЕО) № 1799/2001 следва съответно да бъде изменен.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1799/2001 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 ноември 2002 година.